text: Heimasíðan fer undir ein nýggjan tátt, har Mortan fer at bjóða vinum og kenningum av, har tey fara at tippa umførini í Effo-deildini. Tá kappingarárið er av, sæst, hvørt Mortan hevur munin á sínum vinum ella um hann farin heilt skeivur. Tátturin skal ikki takast alvorligt, men sum eitt undirhaldandi innslag áðrenn dyst.
text: #000000
text: NSÍ vísti seg í fjør at passa væl til liðini, sum spældu í botninum. NSÍ fekk fult stigatal móti botn trý. Og uttan at traðka niður á nakran í Vági ella Sumba, so síggi eg FC Suðuroy sum eitt lið, sum fer at stríðast um niðurflyting í ár. NSÍ má spæla álopsspæl, tí tað er har, dygdirnar eru, meðan eg kenni enn ov lítið til nýggju útlendingarnar hjá uppflytarunum úr FC Suðuroy. Sum skilst hava teir fingið nakrar fínar verjuleikarar. Men eg trúgvi nógv meir uppá NSÍ í hesum dystinum. FC Suðuroy, sum neyvan er væl samanspælt enn, fær kanska eitt mál, men tað verður ov lítið til at fáa stig. Klæmint A. Olsen og/ella Árni Frederiksberg vera munurin. Úrslit: 3-1
text: #000003
text: FC-Suðuroy reypaðu sær eitt sindur í upptaktini í 3-2 mánakvøldið, og teir eru ivaleyst væl byrgari nú, enn seinast teir vóru í Effo-deildini. Men at møta NSÍ við Løkin verður ein ov stórur biti at svølgja hjá Jón Krosslá og teimum. FCS fara at verða yvirtendraðir um nýggju uppgávuna, og eg vænti at NSÍ resvar teir við Effodeildar-rutinu við einum stabilum sigri. Úrslit: 3-0
text: #000004
text: EB/Streymur verður mett sum nýggjur prugelknabe í Effo-deildini. Hesum pástandinum eri eg ósamdur í. EB/Streymur fer at geva alt tað, teir eiga í fyrsta dystinum á heimavølli. B36 hevur ein sterkan hóp og nýggjan venjara, men óttin hjá teimum at tapa verður størri enn viljin til at vinna. Ein fær ikki eyga á meistaraskapsform og niðurflytarakandidat í fyrsta umfari. Liðini fáa eitt mál hvør.
text: #000006
text: Tá AB vitjar í Gundadali, so haldi eg altíð at tað er meira spennandi enn á eitt annað lið, sum vanliga endar á 7. plássinum, vitjar har. Tí AB hevur seinnu árini víst, at liðið á degnum kann taka stig frá teimum bestu og fleiri ferðir hevur AB fingið stig móti havnarfeløgunum. Við tað at hesin dysturin er í fyrsta umfarinum, so verður neyvan flótandi spæl ella nógv mál at síggja. Men eg haldi meg til tað trygga og sigi, at FM favorittarnir – eftir mínum tykki – vinna ein hampuliga tryggan sigur, har tað er eitt gott høvi hjá Arnbirni T. Hansen at koma í gongd við málskjótingina. HB letur fá mál inn seinastu árini, so AB fær einki mál, hóast møguleikin fyri sensatión í 1. umfarinum kanska er størstur í hesum dystinum. Úrslit: 2-0
text: #000007
text: Grannauppgerðin hevur stóran týdning fyri hesi bæði liðini, veit eg. Meir enn bara 3 stig. Víkingur torir at melda stóran málsetning út aftur í ár, meðan varni málsetningurin í Fuglafirði er, at liðið bara skal gera tað betri enn í fjør, sum næstan er heilt vist, nú EB/Streymur hevur mist so nógv fólk. Liðið hjá Víkingi hevur nógv færri spurnartekin enn ÍF, har eg havi ivamál um bæði sentralu miðjuna og allan verjupartin. ÍF hevur tó minst líka góðar leikarar til offensivu plássini. Vit eru í fyrsta umfarinum, so eg haldi meg til ein tepran heimasigur í eini spennandi grannauppgerð, har ein royndur Súni Olsen kundi blivið avgerandi við einum deyðbólti. Úrslit: 2-1
text: #000009
text: Tað er eftir mínum tykki eingin ivi um, at størsti dysturin í 1. umfarinum er við Stórá millum tvey av søguríkastu liðunum í Føroyum. At TB er aftur í bestu deildini er gott fyri føroyskan fótbólt og TB er eitt felag, sum hevur virðing millum fólk. Vælkomnir aftur í fína ”selskapið” TB! Vit hava saknað Einherjar, túrarnar við Smyrli til Suðuroyar og røddina í Niels Petersen. Nú manglar bara TB legendan Óli Johannesen, men hvør veit, um hann ikki verður at síggja aftur á vøllinum seinni í ár. Eg veit frá KÍ viðhaldsfólkunum, sum eisini vera mannsterk við Stóra sunnudagin, at túrurin til TB útidystin er eitt hæddarpunkt á árinum, hóast sjálvt úrslitið ikki altíð gongur eftir vild. Áðrenn byrjan nærum hvørt ár er fótbólstfebur í Klaksvík og eg havi varhugan av, at tað sama er galdandi fyri fólk kring TB. Við venjaranum Páll H. Guðlaugsson á odda vænti eg eisini, at eitt styrkt TB lið kemur út til hesa kappingina sum eitt ódnarveður við sera uppsettum leikarum og viðhaldsfólkum. KÍ hevur hampuliga stóra útskifting í uppstillingini í mun til í fjør, so liðið er als ikki samanspælt og hevur sum so bara roynt verjuspælið av, sum koyrdi væl í Klaksvíkskappingini. Álopsspælið, har m.a. Páll A. Klettskarð og Kenan Hajdarevic nærum einki hava spælt í venjingardystunum, er neyvan klárt til at mynda nakran flottan fótbóltsdyst við Stórá. So eg vænti, at vit koma at síggja ein tættan dyst eins og vit ofta sóu millum hesi liðini í 2012 og 2013, tá 3 av 6 dystum endaðu við javnleiki. Vit eru ov tíðliga í fótbóltsárinum til at fáa gott álopsspæl og liðini eru helst nakað varin fyri ikki at tapa, so eg fari at tippa ein málleysan javnleik, sum bæði liðini helst væl kunnu liva við. Úrslit: 0-0
text: #000011
text: TB og KÍ liggja sum oftast væl til hvørtannað. Flestu dystir teirra millum hava verið javnir og spennandi seinastu kappingarárini. Eg vænti, at dysturin sunnudagin verður ein varin og tamur leikur. KÍ hevur brotið upp úr nýggjum við fleiri ólokalum kreftum á liðnum, hetta fer at verða teimum ørkymlandi og tá teir uppdaga, at Óli Johannesen ikki er við, verður tað ov freistandi at spæla beinleiðis fótbólt beint á TB-verjuna. TB harafturímóti, verður eisini varið og fer ikki at taka nøkur óráð fyri. Undirhaldið byrjar nústaðni, tá fyrsta málið er komið, og tað kemur, tá Rógvi Joensen hálvfluktar bóltin í kassan seint í dystinum. KÍ fer at missa fokus, sum dysturin líður, tí teir kunnu liva við einum javnleiki, tá teir hava tveir heimadystir eftir TB. Hesum ger TB sær dælt av.
text: #000012